Approbate consuetudinis est ea que inter ecclesiasticos secularesque personas solemniter acta sunt, ne prolixitate temporis in oblivionem deveniant, fidei committere literarum. Ea propter ego Stephanus, Sacro-Cesaris dominus, existentium presentie et futurorum posteritati notum facio me ecclesie de Charitate in perpetuum concessisse, quod villam de Charitate monachis ibidem commorantibus, quantis voluerint munitionibus pro sue voluntatis arbitrio firmare liceat. Quod ut memoriter et ratum teneatur sigilli mei authoritate confirmare curavi, sub testibus istis quorum apposita sunt nomina. Ex parte monachorum: Vuillelmus comes Nivernensis, Garnerus de Triangulo, Ebraudus de Charentone, Hugo de Patingiis, Umbertus Bertelais, Rainaldus Burchardus. Ex parte mea: Hugo de Vevra, Sœtanus de Feins, Arnulfus de Roche, Joannes Buchat, Hugo Primus et quam plures alii. Actum est publice in capitulo de Charitate, anno incarnati Verbi millesimo centesimo sexagesimo quarto. Data Parisius per manum Odonis clerici mei.